31999R2419
L 291/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2419/1999 НА КОМИСИЯТА
от 12 ноември 1999 година
за допълнение на приложението към Регламент (ЕО) № 2301/97 за вписването на определени наименования в Регистъра на сертификатите за специфичен характер, предвидени в Регламент (ЕИО) № 2082/92 на Съвета относно сертификатите за специфичен характер на селскостопанските и хранителни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламента (ЕИО) № 2082/92 на Съвета от 14 юли 1992 г. относно сертификатите за специфичен характер на селскостопанските и хранителни продукти (1), и по-специално член 9, параграф 1 от него,
като има предвид, че:
(1)
Съгласно член 7 от Регламент (ЕИО) № 2082/92 Испания е подала в Комисията молба за вписването на едно наименование в Регистъра на сертификатите за специфичен характер.
(2)
Обозначението „традиционно гарантиран специалитет“ може да бъде използвано само за наименования, включени в регистъра.
(3)
Съгласно член 8 от въпросния регламент след публикуването в Официален вестник на Европейските общности (2) в Комисията е подадено възражение срещу наименованието, посочено в настоящото приложение, но това възражение е било оттеглено, след като са били предоставени надлежни пояснения. Наименованието Serrano се счита специфично съгласно разпоредбата на член 5, параграф 1 от Регламент (ЕИО) № 2082/92 г., т.е. то е непреводимо и следва да се използва само в този си вид. Освен това, това наименование е регистрирано във връзка с наименованието „планина“, като няма конфликт между двете наименования.
(4)
Следователно наименованието, съдържащо се в приложението, следва да бъде включено в Регистъра на сертификати за специфичен характер и да бъде защитено като гарантиран традиционен специалитет в рамките на Общността съгласно член 13, параграф 2 от Регламент (ЕИО) № 2082/92. Това означава, че това наименование може да бъде използвано само при спазване на спецификацията. Все пак се допуска преходен период от три месеца, когато е позволено използването на наличности от продукта, които не отговарят на спецификацията.
(5)
Настоящото приложение допълва приложението към Регламент (ЕО) № 2301/97 на Комисията (3), последно изменен с Регламент (ЕО) № 2527/98 (4),
ПРИЕ НАСТОЯЩИЯ РЕГЛАМЕНТ:
Член 1
Наименованието от настоящото приложение се добавя н приложението към Регламент (ЕО) № 2301/97 на Комисията и се вписва в Регистъра на сертификати за специфичен характер по смисъла на член 9, параграф 1 от Регламент (ЕИО) № 2082/92.
Член 2
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 март 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 ноември 1999 година.